སྐབས་དེར་སྲིད་སྐྱོང་མཆོག་གིས་ལོ་གཉིས་གོང་ནས་ཐུགས་རྗེ་ཆེ་ཞུའི་ལས་འགུལ་སྤེལ་རྒྱུའི་ཐོག་བཀའ་ཤག་ནས་འཆར་གཞི་བང་བསྒྲིགས་པ་ལྟར་བར་ལམ་ནས་རྒྱལ་སྤྱིའི་སྲིད་གཞུང་དང་མང་ཚོགས་གཙོ་བོར་གྱུར་བའི་བོད་དོན་ཐོག་ད་བར་གདུང་སེམས་མཉམ་སྐྱེའི་རྒྱབ་སྐྱོར་གནང་དང་གནང་བཞིན་པའི་ཚོགས་པ་སྒྲིག་འཛུགས་ཡོངས་ལ་ཐུགས་རྗེ་ཆེ་ཞུའི་ལས་འགུལ་སྤེལ་བཞིན་ཡོད་པ་ལྟར་ཐེངས་འདིར་འཇར་མན་གཞུང་མང་གཉིས་ལའང་བོད་མིའི་སྒྲིག་འཛུགས་ཀྱིས་གཞིས་བྱེས་བོད་མི་ཡོངས་ཀྱི་ཚབ་ཞུས་ནས་བོད་ཀྱི་ལོ་རྒྱུས་ཁྲོད་དུས་ཚོད་ཧ་ཅང་གཉན་འཕྲང་ཆེ་བའི་སྐབས་ལན་ལ་རེ་བ་མེད་པར་མཐའ་གཅིག་ཏུ་བདེན་པ་དང་འཚེ་མེད་ཞི་བའི་ལངས་ཕྱོགས་ལ་རྒྱབ་སྐྱོར་གནང་དང་གནང་མུས་ལ་ཐུགས་རྗེ་ཆེ་ཞུ་རྒྱུ་ཡིན།ཞེས་གསུང་པ་དང་སྦྲགས།དུས་འགྱུར་དབང་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་མཛད་དཀའ་ཇི་ཙམ་འཕྲད་ཀྱང་དུས་གསུམ་གསལ་གཟིགས་ཐོག་ནས་བཙན་བྱོལ་བོད་མིའི་སྤྱི་ཚོགས་ཆོས་དང་ལེགས་སྦྱང་།ཆབ་སྲིད་གང་གི་ཐོག་ནས་བཙན་བྱོལ་བ་འདྲ་འདྲའི་ནང་ནས་མི་འདྲ་བ་ཞིག་ཐོག་ནས་མཛད་པ་བསྐྱངས་དང་སྐྱོང་མུས་ལ་བརྟེན་བོད་ས་ཤོར་ནས་མི་ལོ་༦༠སོང་ཡང་འཐབ་རྩོད་མུ་མཐུད་རྣོ་ངར་ལྡན་པའི་ཐོག་གནས་ཡོད་སྐོར་གསུངས།